**OBRAZLOŽENJE ZA**

**NACRT PRAVILNIKA O NAJVIŠIM DOPUŠTENIM RAZINAMA BUKE S OBZIROM NA VRSTU IZVORA BUKE, VRIJEME I MJESTO NASTANKA**

Analizom postojećeg stanja i usporedbom s propisima zemalja članica Europske unije kojima je uređeno područje buke okoliša te usporedbom postojećeg normativnog rješenja s odredbama normi iz područja buke, utvrđeno je kako je potrebno pristupiti izradi novog propisa kojim se pobliže uređuje područje buke okoliša.

Navedenim Nacrtom pravilnika detaljnije se definiraju zone buke unutar namjene prostora te se propisuju dopuštene razine buke.

Nadalje, Nacrtom pravilnika detaljnije se uređuju definicije, načini i uvjeti mjerenja čime se postiže bolja primjenljivost i preciznost normi koje uređuju područje buke okoliša, kao i otklanjanje uočenih i postojećih nedostataka u odnosu na postojeća normativna rješenja.

Nacrtom pravilnika jasnije se definira i određuje pojam infrastrukturne građevine kako ne bi došlo do pogrešne primjene navedenog pojma u praksi. Nacrtom pravilnika uzeti su u obzir svi aspekti, od zdravstvenih do ekonomskih, uvažavajući mišljenja struke, kao i nadležnih institucija.

Sukladno svemu gore navedenom, predlaže se donošenje ovoga pravilnika po ubrzanom postupku radi usklađivanja s normama i provedbi aktivnosti te smatramo opravdanim skratiti rok objave te Nacrt pravilnika uputiti u e-Savjetovanje u trajanju od 7 dana, kao i stupanje na snagu prvi dan od dana njegove objave u Narodnim novinama.